7. ข้อพิพาททางกฎหมาย

นอกเหนือจากคดีความการดำเนินธุรกิจเป็นปกติของกิจการแล้ว บริษัทฯ
มีข้อพิพาททางกฎหมายซึ่งเป็นคู่ความ เฉพาะคดีที่อาจมีผลกระทบต่อทรัพย์สินของบริษัทฯ ดังนี้

(1) บริษัทผู้รับเหมาผลิตหิน

เมื่อวันที่ 21 พฤษภาคม 2542 บริษัท อินเตอร์แนชั่นแนล บลาสเตอร์ จำกัด ผู้เสนอข้อพิพาท โดย
นายสุระ แก้วอนันต์ ผู้รับมอบอำนาจ ได้ยื่นคำเสนอข้อพิพาทต่อสำนักงานอนุญาโตตุลาการ
กระทรวงยุติธรรม เป็นข้อพิพาทหมายเลขดำที่ 36/2542 เรียกร้องให้บริษัทฯ
ชำระค่าจ้างและค่าเสียหายเนื่องจากไม่ปฎิบัติตามสัญญาจ้างการพัฒนาเหมืองหิน
และการทำเหมืองหินป้อนโรงโม่ โครงการเหมืองหินก่อสร้าง ตำบลลำพญากลาง อำเภอมวกเหล็ก
จังหวัดสระบุรี ดังนี้.-

1.  ค่าจ้างการพัฒนาเหมือง และการทำเหมืองหินป้อนโรงโม่ จำนวน 27,830,125.72 บาท
    และดอกเบี้ยถึงวันเสนอข้อพิพาท จำนวน 2,349,136.80 บาท

2.  ดอกเบี้ยในอัตราร้อยละ 7.5 ต่อปีในต้นเงินจำนวน 27,830,125.72 บาท
    นับถัดจากวันเสนอข้อพิพาทจนกว่าคู่กรณีจะชำระเสร็จ

3.  ค่าปรับตามสัญญา จำนวน 14,250,000.-บาท

4.  ค่าเสียหายในการลงทุนซื้อเครื่องจักร และสร้างที่พักอาศัยคนงานและโรงซ่อมเครื่องจักร
    จำนวน 13,530,840.20 บาท

5.  ค่าเสียหายจากการที่จะได้กำไรที่ควรจะได้รับจนสิ้นสุดสัญญา จำนวน 112,763,239.81 บาท

6.  ค่าจ้างทนายความ จำนวน 100,000.-บาท

และเมื่อวันที่ 12 กรกฎาคม 2542 บริษัทฯ ได้ทำหนังสือมอบอำนาจให้นายเฉลิมศักดิ์
หงษ์ประเสริฐกุล เป็นผู้รับมอบอำนาจดำเนินกระบวนพิจารณาชั้นอนุญาโตตุลาการ แทนบริษัทฯ
ในฐานะคู่กรณี ต่อมาบริษัทฯ ได้ยื่นคำคัดค้านและเรียกร้องแย้ง โดยเรียกร้องแย้ง ดังนี้

1.  ค่าเสียหายต่อชื่อเสียงของคณะกรรมการบริษัทฯ

  จำนวน 100,000,000.-บาท

2.  เงินค่าจ้างล่วงหน้าของงานทำเหมืองหินป้อนโรงโม่จำนวน 13,000,000.-บาท
    พร้อมดอกเบี้ยในอัตราร้อยละ 7.5 ต่อปี นับแต่วันที่ 1 กรกฎาคม 2540 เป็นต้นไป
    คิดถึงวันยื่นคำคัดค้านเป็นดอกเบี้ย จำนวน 2,150,342.-บาท รวมเป็นเงินจำนวน
    15,150,342.-บาท และดอกเบี้ยร้อยละ 7.5 ต่อปี ของต้นเงิน 13,000,000.-บาท
    จนกว่าจะชำระเสร็จ

3.  ค่าปรับงานล่าช้าของงานส่วนพัฒนาหน้าเหมือง

  จำนวน 1,636,852.50 บาท

4.  ค่าเสียหายในการขาดประโยชน์ จำนวน 28,500,000.-บาท

5.  ค่าทนายความ จำนวน 500,000.-บาท

การแต่งตั้งคณะอนุญาโตตุลาการโดยฝ่ายผู้เสนอข้อพิพาท และคู่กรณี
ได้แต่งตั้งอนุญาโตตุลาการฝ่ายละท่านและให้อนุญาโตตุลาการแต่ละฝ่ายคัดเลือกประธานคณะอนุญาโตตุลาการ
รวมคณะอนุญาโตตุลาการจำนวน 3 ท่านดำเนินกระบวนการพิจารณาข้อพิพาท
โดยสืบพยานผู้เสนอข้อพิพาท และคู่กรณี และทำคำวินิจฉัยต่อไป

มูลคดีนี้เกิดจากคู่กรณีได้ว่าจ้างผู้เสนอข้อพิพาท ทำงานพัฒนาเหมือง และการทำเหมืองป้อนโรงโม่
โดยผู้เสนอข้อพิพาทเรียกร้องค่าจ้างเกินกว่าค่าจ้างตามสัญญา
คู่กรณีเห็นว่างานก่อสร้างการพัฒนาหน้าเหมืองยังไม่แล้วเสร็จ ไม่ดำเนินการขอใบอนุญาต ซื้อ
มีและใช้วัตถุระเบิด งานส่วนการทำเหมืองหินป้อนโรงโม่ ยังไม่ได้ดำเนินการ
ทั้งสองฝ่ายจึงเรียกร้องค่าเสียหายซึ่งกันและกัน

ต่อมาเมื่อวันที่ 29 มีนาคม 2544 คณะอนุญาโตตุลาการ มีคำชี้ขาดของอนุญาโตตุลาการ
ชี้ขาดให้คู่กรณีใช้เงินค่าจ้าง จำนวน 24,141,197.25.- บาท
พร้อมดอกเบี้ยในอัตราร้อยละเจ็ดครึ่งต่อปี นับตั้งแต่วันที่ 17 พฤษภาคม 2542
จนกว่าคู่กรณีจะชำระเสร็จสิ้นให้แก่ผู้เสนอข้อพิพาท
และให้ผู้เสนอข้อพิพาทคืนเงินค่าจ้างล่วงหน้าของงานส่วนที่ 2 จำนวน 13,000,000.- บาท
พร้อมดอกเบี้ยในอัตราร้อยละเจ็ดครึ่งต่อปี นับแต่วันที่ 1 กรกฎาคม 2540 เป็นต้นไป
จนกว่าผู้เสนอข้อพิพาทจะชำระเสร็จสิ้นให้แก่คู่กรณี คำขออื่นของผู้เสนอข้อพิพาท
และของคู่กรณีนอกจากที่กล่าวไว้ข้างต้นให้ยก

และเมื่อวันที่ 24 สิงหาคม 2544
ผู้เสนอข้อพิพาทได้ยื่นคำร้องขอให้ศาลแพ่งมีคำพิพากษาตามคำชี้ขาดของอณุญาโตตุลาการของผู้เสนอข้อพิพาทและคู่กรณีได้ยื่นคำร้องคัดค้านขอให้ศาลมีคำพิพากษาคำชี้ขาดของอนุญาโตตุลาการ
และคำร้องขอให้ศาลมีคำพิพากษาตามคำชี้ขาดของคณะอนุญาโตตุลาการ เมื่อวันที่ 12 ตุลาคม 2544
ซึ่งขณะนี้อยู่ระหว่างการพิจารณาของศาล

ความเห็นของผู้บริหารเกี่ยวกับผลกระทบที่อาจจะเกิดขึ้นของข้อพิพาทต่อการดำเนินงานของบริษัทฯ

เรื่องนี้เป็นคดีเกี่ยวกับเรื่องของสัญญาจ้างทำของ ซึ่งต่างฝ่ายต่างอ้างว่าผิดสัญญา ดังนั้น ผลของคดี
ถ้าบริษัทฯ ชนะคดีก็จะได้รับประโยชน์ แต่ถ้าแพ้คดีผลกระทบที่เกิดขึ้น ก็คือ บริษัทฯ
อาจจะต้องรับผิดชอบชดใช้ในส่วนที่ผู้รับเหมาดำเนินการไปแล้วเท่าไหร่
แต่มิได้กระทบกระเทือนในการดำเนินกิจการโดยรวมของบริษัทฯ

บริษัทฯ ไม่มีกรรมการ ผู้บริหาร หรือผู้ที่เกี่ยวข้องที่เป็นคู่ความกับบริษัทฯ

(2) บริษัทฯ ไม่มีคดีที่มีผลต่อการดำเนินธุรกิจอย่างมีนัยสำคัญ